b'\n_START_ARTICLE_\nFrance Krem\xc5\xbear\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Josipa in gospodinje Ur\xc5\xa1ule Krem\xc5\xbear. Ljudsko \xc5\xa1olo je obiskoval v \xc5\xa0martnem pri Litiji in Ljubljani, kjer je kon\xc4\x8dal tudi gimnazijo. Po maturi je na Dunaju \xc5\xa1tudiral pravo a je \xc5\xa1tudij zaradi pomanjkanja denarja opustil. Delal je v uredni\xc5\xa1tvu \xc4\x8dasopisa Slovenec, leta 1906 pa je na povabilo Antona Gregor\xc4\x8di\xc4\x8da sprejel uredni\xc5\xa1tvo listov Gorica in Primorski list, leta 1909 pa je postal urednik Novega \xc4\x8dasa, ki so ga za\xc4\x8deli izdajati mladi kr\xc5\xa1\xc4\x8danski socialisti. Po koncu prve svetovne vojne se je vrnil v uredni\xc5\xa1tvo Slovenca ter bil leta 1923 na listi Slovenske ljudska stranke izvoljen za poslanca v parlament Kraljevine Srbov, Hrvatov in Slovencev; poslanski mandat je obdr\xc5\xbeal do \xc5\xa1estojanuarska diktature, ko je kralj Aleksander I. Kara\xc4\x91or\xc4\x91evi\xc4\x87 ukinil parlament. V \xc4\x8dasu \xc5\xa1estojanuarska diktature je postal \xc4\x8dlan vodstva ilegalno delujo\xc4\x8de Slovenske ljudska stranke. V uredni\xc5\xa1tvu Slovenca je deloval do leta 1943, nato pa do konca izhajanja v uredni\xc5\xa1tvu Domoljuba._NEWLINE_V dvorani sokolskega dru\xc5\xa1tva Tabor v Ljubljani je bila 3. maja 1945 prva seja Slovenskega parlamenta. Nekaj \xc4\x8dlanov v parlament je bilo imenovanih na sami seji, drugi so bili iz vrst nekdanjih predvojnih poslancev. Dejansko je bil parlament o\xc5\xbeivljena Slovenska zaveza. Parlament je Narodno dr\xc5\xbeavo Slovenijo oklical kot del Kraljevine Jugoslavije. Na tem tako imenovanem zasedanju prvega slovenskega parlamenta je bil France Krem\xc5\xbear izvoljen, da mu predseduje, podpredsednika parlamenta ni bilo. Po koncu vojne se je umaknil \xc4\x8dez Ljubelj v Avstrijo in nato \xc5\xbeivel na Koro\xc5\xa1kem. Leta 1949 je z dru\xc5\xbeino od\xc5\xa1el v Argentino. Tu je nadaljeval z delom pri slovenskih organizacijah in pisal \xc4\x8dlanke v tamkaj\xc5\xa1nje \xc4\x8dasopise._NEWLINE_France Krem\xc5\xbear je bil o\xc4\x8de duhovnika Marijana Krem\xc5\xbearja, domobranskega poveljnika Franceta Krem\xc5\xbearja - Cezarja in gospodarstvenika Marka Krem\xc5\xbearja.'